Lectio Divina

*fuq il-Vanġelu tal-Ħadd*

It-Trinità Qaddisa

Sena Ċ

Ġw 16:12-15

***F’dak iż-żmien, Ġesù qal lid-dixxipli tiegħu: “Baqagħli ħafna ħwejjeġ x’ngħidilkom, imma għalissa ma tifilħux għalihom. Meta jiġi hu, l-Ispirtu tal-verità, iwassalkom għall-verità kollha; għaliex hu ma jgħid xejn minn tiegħu, imma jgħid dak li jisma’, u jħabbrilkom il-ġejjieni. Hu jagħtini glorja, għaliex jieħu minn dak li hu tiegħi u jħabbru lilkom. Dak kollu li għandu l-Missier huwa tiegħi. Għalhekk għedt li jieħu minn dak li hu tiegħi u jħabbru lilkom”.***

Eżatt qabel din is-silta, naqraw li l-Paraklitu ser juri lid-dinja li għandha żball dwar id-dnub, il-ġustizzja u l-ġudizzju (v. 9-11). Dwar id-dnub ser juri li dan jeżisti fejn hemm deċiżjoni li ma temminx f’Ġesù; ser juri l-falsità tal-ġustizzja tad-dinja għax tipprova tifhem lil Ġesù b’raġunar li hu tad-dinja, waqt li tiċħad li hu ġej mill-Missier u li rieġa sejjer għandu; dwar il-ġudizzju ser juri li l-loġika divina hija differenti minn dik umana: dak li apparentament kien jidher falliment fil-mewt ta’ Ġesù kien fil-verità glorifikazzjoni u eżaltazzjoni.

Is-silta li għandna quddiemna (v. 13-15), tindika kif u meta l-Paraklitu ser iwettaq din il-missjoni tiegħu. Huwa ser ikompli l-attività rivelatriċi ta’ Ġesù fiż-żmien ta’ bejn it-tluq ta’ Ġesù u l-aħħar taż-żmien, bejn l-*issa* u l-*mhux għal issa.*

Ġesù wasal biex iħalli lid-dixxipli tiegħu. Hemm ċerta tensjoni bejn ix-xewqa ta’ Ġesù li jkompli jagħtihom l-istruzzjonijiet u l-fatt li huma ma jifilħux għalijom. Ma jfissirx li Ġesù ried jgħid affarijiet ġodda li ma kienx qalhom qabel. Il-problema hi l-istat dgħajjef tad-dixxipli bħalissa. Huma diġa ‘raw’ lil Alla f’Ġesù, imma għandhom bżonn min ifehemhom l-implikazzjonijiet kollha ta’ din ir-rivelazzjoni. F’dan is-sens l-Ispirtu ser iwassalhom għall-verità kollha, mhux għax Ġesù ma kienx urihom il-verità kollha, imma billi din hija verità dinamika, proċess kontinwu, l-Ispirtu ser iwassalhom biex jilqugħha fit-totalità tagħha matul l-istorja sal-aħħar taż-żmien. Dan ifisser li l-Ispirtu jgħinna napplikaw il-kelma ta’ Kristu fis-sitwazzjoni konkreta tal-ħajja tagħna.

L-espressjoni “jħabbrilkom il-ġejjieni”, ma tfissirx li l-Ispirtu ser jgħidilna x’se jiġri fil-futur kelma b’kelma, qisu xi oroskopju. Il-ġejjieni huwa s-saltna tal-Messija u kif din ser tiġi attwata fl-istorja. Dan hu li ser jgħinna nifhmu l-Ispirtu. Huwa għalhekk l-ispirtu tal-profezija li jgħinna nifhmu dak li qed jiġri fid-dawl ta’ dak li għandu jerġa jiġi. Il-profezija mhix għajr li taqra l-present fid-dawl ta’ Kristu, li tara r-realtà bl-għajnejn ta’ Kristu.

Il-missjoni ta’ Ġesù għalhekk ser tkompli f’dik tal-Ispirtu, li ser jieħu minn dak li hu ta’ Ġesù u jħabbru lilna. Però s-sors komuni ta’ dawn iż-żewġ missjonijiet (ta’ Ġesù u tal-Ispirtu) huwa l-Missier. Kemm Ġesù kif ukoll l-Ispirtu huma mibgħuta mill-Missier (cf. 14,16, 26; 15,26). Ġesù jiddikjara li kull ma hu tal-Missier huwa tiegħu. Mhux biss Ġesù jirċievi kollox mill-Missier (cf. 5,19.30) imma kull m’għandu l-Missier huwa tiegħu. L-għaqda bejn il-Missier u Ġesù (cf. 1,1-2.18; 10,30.38) hija tant kompleta li kull ma hu tal-Missier hu ta’ Ġesù. Ġesù huwa għalhekk ir-rivelazzjoni perfetta u ideali tal-Missier u xejn mill-Missier ma hu moħbi għax Ġesù jħaddan kull ma hu tal-Missier. Mela meta l-Ispirtu qed jieħu minn dak li hu ta’ Ġesù biex iħabbru lilna, huwa qed iħabbrilna dak li hu tal-Missier.

Dan il-ħsieb idaħħalna fil-misteru li ser niċċelebraw dan il-Ħadd. It-Trinità Qaddisa hija misteru li ma nistgħux nifhmuh. Imma dan ma jfissirx li huwa kontra r-raġuni. Dak li fid-duttrina huwa misteru, veru li ma jistax jiġi ppruvat bir-raġuni, imma ma jfissirx li huwa irrazzjonali i.e., mhux f’kontradizzjoni mar-raġuni. Ir-raġuni twassalna għall-uniċità ta’ Alla: Alla huwa assolut u loġikament ma jistax ikun hemm assoluti oħrajn fl-istess ħin. U għalhekk li aħna ma nipprofessawx il-fidi fi tliet Allat, imma Alla wieħed fi tliet persuni ugwali u distinti.

Ġesù Kristu uriena t-Trinità bħala misteru ta’ mħabba, imħabba mhux ta’ persuna singola, imma trinitarja, infinita u eterna. Alla għalhekk ma jgħixx f’solitudni imma huwa għajn ta’ ħajja li kontinwament tingħata u tikkomunika lilha nfisha. Fil-misteru tat-Trinità hija essenzjali r-relazzjoni, bħalma huwa l-każ fil-ħajja tagħna. Il-bniedem ma jistax jgħix mingħajr relazzjonijiet. Fil-misteru tat-Trinità kollox ġej mill-imħabba u jwassal għall-imħabba u kollox hu misjuq mill-imħabba. Dan hu li jfittex il-bniedem u dan hu li jimmotivah. F’dan is-sens, il-bniedem hu maħluq xbieha t’Alla: għandu mmarkat fih il-misteru tat-Trinità. Għalhekk San Pawl seta’ jgħid: *fih ngħixu, nitħarrku u aħna* (At 17,28). Il-prova l-aktar qawwija li aħna maħluqa fuq ix-xbieha tat-Trinità hija din: l-imħabba biss tagħmilna ferħanin, ngħixu biex inħobbu u biex inkunu maħbuba. Il-bniedem għandu fih id-DNA tat-Trinità! (cf. Benedittu XVI, Angelus, 7 ta’ Ġunju 2009).

Element ieħor importanti fil-misteru tat-Trinità huwa dak tal-unità. Qed nitkellmu minn għaqda sħiħa bejn tliet persuni distinti. Din hija sejħa għalina l-bnedmin li ngħixu fl-unità minkejja d-diversità ta’ bejnietna. Din m’għandhiex tkun sempliċi atteġġjament fin-nisrani imma hija essenzjali għax hija konsegwenza naturali tal-imħabba (cf. Franġisku, Angelus, 30 ta’ Mejju 2021).